 NA MWANGI MUIRURI MAHAKAMA ya kushughulikia mizozo ya ajira imetupilia mbali uhuru wa kifedha maafisa wa polisi wa Kenya walikuwa wamekabidhiwa na Rais William Ruto. Rais Ruto alikuwa ameteua Bi Bernice Salaal Lemedeket kama mratibu wa masuala ya Kifedha ya Huduma ya Polisi Nchini (NPS), akisema alikuwa akitaka maafisa wawe na uhuru wa kibajeti. Hata hivyo, Dkt Benjamin Magare aliwasilisha kesi mahakamani akitaka wadhifa huo wa Bi Lemedeket uharamishwe. Katika uamuzi wake wa kurasa 52, Jaji Byram Ongaya amesimamisha huduma ya afisi ya Bi Lemedeket hivyo basi kutwaa uhuru wa Rais Ruto aliokuwa akilenga kuwapa maafisa wa polisi. Uteuzi huo wa Rais Ruto ulizua malumbano makali kati ya Tume ya Huduma ya Polisi (NPSC) ambayo ililalamika Bi Lemedeket alikuwa ameshirikiana na Inspekta Mkuu wa Polisi Bw Japheth Koome kutekeleza maamuzi yasiyowahusu. “Kwa mfano, kazi ya kupandisha maafisa wa polisi vyeo ni ya NPSC. Lakini hii afisi mpya iliyoundwa na Rais iliingia na kiherehere cha ajabu na chini ya miezi miwili, ilikuwa imeandaa orodha ya maafisa 500 na kuwapa mamlaka ya juu,” akasema afisa mmoja anayehudumia NPSC. Jaji Ongaya ameamua kwamba utaratibu wa kisheria haukufuatwa katika kubuni afisi hiyo na mamlaka yaliyotwikwa mratibu huyo ni haramu. Bi Lemedeket alikuwa amepewa uwezo wa kudhibiti bajeti yote ya vitengo vya polisi, hali ambayo wadadisi walikuwa wamesema ingezua mtafaruku wa kiuchumi na kisiasa. Sasa, Jaji Ongaya amesambaratisha ahadi moja kuu ya Rais Ruto ambaye alikuwa ameahidi angeitekeleza chini ya siku 100 baada ya kutwaa urais na akafanya hivyo mnamo Agosti 13, 2022 alipoapishwa. Alifuatiliza hatua hiyo na uteuzi wa Bi Lemedeket mwezi wa Novemba, lakini sasa bidii hiyo yote imedunishwa kisheria huku uratibu wa bajeti ya polisi ukirejea katika wizara ya Usalama wa Ndani. [email protected]             You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  